Broj: 711-I-380-M-49/23-03-17

Zagreb, 20. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Luke Korlaeta, zamjenika gradonačelnika Grada Zagreba,** za davanjem mišljenja Povjerenstva,na 205. sjednici održanoj dana 20. veljače 2023., daje sljedeće

**MIŠLJENJE**

1. **Temeljem odredbe članka 17. stavka 3. ZSSI-a, obveznik Luka Korlaet, zamjenik gradonačelnika Grada Zagreba, može za vrijeme obnašanja navedene dužnosti sukladno sklopljenom ugovoru o djelu obavljati edukacijske poslove na Arhitektonskom fakultetu u Zagrebu te za to primati naknadu.**
2. **Na temelju članka 17. stavka 4. ZSSI-a, obveznik je dužan u imovinskoj kartici Povjerenstvu prijaviti prihode stečene od obavljanja poslova iz točke I. izreke.**
3. **Ukoliko bi se obveznik u obnašanju dužnosti zamjenika gradonačelnika Grada Zagreba našao u prilici odlučivati o nastanku poslovnog odnosa Grada Zagreba s Arhitektonskom fakultetom u Zagrebu, bio bi dužan sukladno članku 9. ZSSI/21-a izuzeti se od postupanja i zatražiti od gradonačelnika Grada Zagreba, uz deklariranje navedene povezanosti, da odredi drugu osobu za poduzimanje radnji.**

Obrazloženje

Zahtjev za davanjem mišljenja Povjerenstva podnio je obveznik Luka Korlaet, zamjenik gradonačelnika Grada Zagreba. U knjigama ulazne pošte Povjerenstva zahtjev je zaprimljen 17. veljače 2023. pod poslovnim brojem 711-U-3054-M-49/23-01-3, povodom kojeg se vodi predmet broj M-49/23.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Luka Korlaet povodom obnašanja zamjenika gradonačelnika Grada Zagreba dužan pridržavati se odredbi navedenog Zakona.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik traži mišljenje Povjerenstva može li za vrijeme obnašanja dužnosti zamjenika gradonačelnika Grada Zagreba s Arhitektonskim fakultetom u Zagrebu sklopiti ugovor o djelu za obavljanje edukacijskih poslova na Katedri za arhitektonsko projektiranje. Obveznik navodi da bi ove poslove obavljao uz naknadu.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 3. ZSSI/21-a propisano je da prethodno odobrenje Povjerenstva iz stavka 2. toga članka nije potrebno za obavljanje, pored drugih navedenih, znanstvene, istraživačke te edukacijske djelatnosti.

Sukladno članku 17. stavku 4. ZSSI/21-a obveznici su dužni prijaviti Povjerenstvu primitke iz stavaka 2. i 3. ovoga članka.

Iz sadržaja zahtjeva za mišljenjem proizlazi da bi obveznik Luka Korlaet, zamjenik gradonačelnika Grada Zagreba, za vrijeme obnašanja navedene dužnosti temeljem sklopljenog ugovora o djelu uz ostvarivanje naknade obavljao edukacijsku djelatnost na Katedri za arhitektonsko projektiranje Arhitektonskog fakulteta u Zagrebu.

Obzirom da za obavljanje ovih poslova za vrijeme obnašanja javne dužnosti iz članka 3. ZSSI-a, sukladno odredbi članka 17. stavka 3. ZSSI-a, nije potrebno pribaviti prethodno odobrenje Povjerenstva, obveznik Luka Korlaet može za vrijeme obnašanja predmetne dužnosti obavljati ove poslove i za to primati naknadu.

Povjerenstvo ukazuje obvezniku da je temeljem članka 17. stavka 4. ZSSI/21-a dužan u imovinsku karticu prijaviti Povjerenstvu prihode stečene od obavljanja navedenih poslova.

Ukoliko bi se obveznik u obnašanju dužnosti zamjenika gradonačelnika Grada Zagreba našao u prilici odlučivati o nastanku poslovnog odnosa Grada Zagreba s Arhitektonskom fakultetom u Zagrebu, bio bi dužan pravilno upravljati ovom situacijom sukoba interesa te se sukladno članku 9. ZSSI/21-a izuzeti od postupanja i zatražiti od gradonačelnika Grada Zagreba, uz deklariranje navedene povezanosti, da odredi drugu osobu za poduzimanje radnji.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Luka Korlaet, elektroničkom dostavom
2. Objava na internetskoj stranici Povjerenstva
3. Pismohrana